Nemecké popravy zajatých povstalcov v Priekope

Nemecké popravy zajatých povstalcov v Priekope boli vojnové zločiny spáchané nemeckou 178. divíziou Tatra v dňoch 14.21. septembra 1944 počas bojov o Priekopu trvajúcich 16 dní od 5. do 20. septembra. Príslušníci 178. nemeckej divízie Tatra popravili 14. septembra na Rúbani 11 zajatých povstalcov a 21. septembra v Jedľovinách 21 zajatých povstalcov. V obci Priekopa v dôsledku bojov zhorelo 77 domov a 117 hospodárskych budov. 43 osôb bolo deportovaných do koncentračných táborov. 

 Predohra 
Od prvých dňov povstania prebiehali tvrdé boje na severozápadnom úseku povstaleckého frontu, kde útočili okupačné bojové skupiny plk. von Ohlena a plk. von Juncka. 30. augusta bola Nemcami obsadená Žilina, po piatich dňoch ťažkých bojov v Strečnianskej tiesňave sa Nemci prebojovali do dolného Turca a 4. septembra vstúpili do Vrútok.  Následne sa v Priekope a jej okolí odohrávali 16 dní ťažké boje, v ktorých slovenskí vojaci a partizáni odolávali tlaku nemeckých bojových skupín Junck a Ohlen (z ktorých bola sformovaná 178. divízia Tatra). Napriek prevahe Nemcov v ťažkých zbraniach a letectve boli povstalci donútení ustúpiť z Priekopy až potom, ako nemecká bojová skupina Schill prenikla do Turca z Hornej Nitry a ohrozila povstalecké tylo.

14. september
Dňa 14. septembra sa v katastri obce Priekopa v lokalite na Rúbani zmocnili jednotky nemeckej 178. divízie Tatra 11 ranených povstaleckých vojakov, ktorých spolubojovníci nestihli odniesť. Ranení zajatci boli povraždení. Keď povstalci zatlačili Nemcov, podľa svedeckej výpovede vojaka Mirka Haláta z Banskej Bystrice zo dňa 25. júna 1945 našli svojich druhov „zmasakrovaných, s porozbíjanými lebkami, poprepichovaných bodákmi, vykrvácaných“. Vojakov pochoval občan Miloš Pleško, ktorý zároveň pozbieral doklady a v dvoch vojenských čiapkach ich vložil do prvého hrobu.

14. septembra boli zavraždení:

Priezvisko a menoPoznámka GABLAS Rudolf  (* 24. 2. 1926, Radvaň) JURKOVIČ Ľudovít  (* 27. 8. 1922, Sokolče) KUBENKA Samuel  (* 7. 9. 1908 Košťany nad Turcom) MIČINEC Jozef  (* 15. 6. 1916 Kremnica) MRAVEC Ján  (* 20. 5. 1920 Ondrášová) PECÁR Jozef  (* 27. 7. 1923 Stredná Čepeň) STIERANKA Ondrej  (* 9. 10. 1921 Radvaň) ŠOLC Ľudovít, por.  (* 15. 10. 1921 Lisková) THOMKA Bartolomej  (* 2. 10. 1907 Sátoraljaujhély) a 2 neznámi  

21. september
Dňa 21. septembra v lokalite Jedľoviny príslušníci nemeckej 178. divízie Tatra zavraždili BRNDIARA Andreja (* 6. 12. 1923 Klenovec), partizána, a ďalších 20 neznámych povstaleckých vojakov.

Dohra
V obci Priekopa v dôsledku bojov zhorelo 77 domov a 117 hospodárskych budov. 43 osôb bolo deportovaných do koncentračných táborov. Telá popravených povstalcov boli exhumované v máji 1945. V obci Priekopa bol v apríli 1945 založený Vojenský pamätný cintorín, na ktorom boli postupne sústredené pozostatky povstalcov a vojakov z Priekopy, Vrútok, Martina a Polomu.

 Referencie 

Kategória:1944 na Slovensku
Kategória:Martin (mesto na Slovensku) 
Kategória:Česko-slovenský odboj počas druhej svetovej vojny
Priekopa
Priekopa
Priekopa